CELEX: E2020P0014
Language: hr
Date: 2020-09-04 00:00:00
Title: Zahtjev za savjetodavno mišljenje Suda EFTA-e koji je podnio Vrhovni sud Kneževine Lihtenštajn u predmetu Liti-Link AG protiv LGT Bank AG (Predmet E-14/20) 2021/C 39/06

4.2.2021   
            
            
               HR
            
            
               Službeni list Europske unije
            
            
               C 39/20
            
         
      Zahtjev za savjetodavno mišljenje Suda EFTA-e koji je podnio Vrhovni sud Kneževine Lihtenštajn u predmetu Liti-Link AG protiv LGT Bank AG
      (Predmet E-14/20)
      (2021/C 39/06)
      Dopisom od 4. rujna 2020., zaprimljenim u pisarnici Suda 16. rujna 2020., Vrhovni sud Kneževine Lihtenštajn (Fürstlicher Oberster Gerichtshof) podnio je Sudu EFTA-e zahtjev za savjetodavno mišljenje u predmetu Liti-Link AG protiv LGT Bank AG o sljedećim pitanjima:
      
                  1.
               
               
                  Mora li se posljednji stavak članka 26. Provedbene direktive 2006/73/EZ, u kojem se navodi da se osnovni uvjeti odredbi koji se odnose na naknadu, proviziju ili nenovčanu korist mogu objaviti u sažetom obliku, tumačiti na način da objavljivanje informacija o koristi može biti sažeto i općenito?
                  Ako je odgovor Suda na prvo pitanje potvrdan, postavlja se sljedeće dodatno pitanje:
                  
                              1.1.
                           
                           
                              Mora li se posljednji stavak članka 26. Provedbene direktive 2006/73/EZ, u kojem se navodi da se osnovni uvjeti odredbi koji se odnose na naknadu, proviziju ili nenovčanu korist mogu objaviti u sažetom obliku, tumačiti na način da objavljivanje informacija o koristi može biti sažeto i općenito, na primjer u obliku općih ili drugih unaprijed formuliranih uvjeta poslovanja, ili se pak objavljivanje mora provesti zasebno za svakog klijenta ili kategoriju klijenata?
                              Osim toga, upućuju se sljedeća dodatna pitanja:
                           
                        
            
                  2.
               
               
                  Je li objavljivanje ispravno u smislu članka 26. točke (b) podtočke i. Provedbene direktive 2006/73/EZ ako investicijsko društvo samo obavještava klijenta o tome da mu treće osobe mogu pružiti koristi ili pak investicijsko društvo mora jasno naznačiti pružaju li se takve koristi i kada?
               
            
                  3.
               
               
                  Je li objavljivanje ispravno u smislu članka 26. točke (b) podtočke i. Provedbene direktive 2006/73/EZ ako investicijsko društvo obavještava klijenta o tome da iznos koristi koju pruža treća osoba ovisi o proizvodu te se sastoji od postotka naknada za upravljanje koje se naplaćuju za predmetni proizvod, postotnog popusta na cijenu izdanja ili postotka cijene izdanja ili pak investicijsko društvo mora prije pružanja predmetne investicijske ili pomoćne usluge klijentu dati na uvid barem raspon primljenih naknada, provizija i koristi?
               
            
                  4.
               
               
                  Jesu li uvjeti iz članka 26. Provedbene direktive 2006/73/EZ koji se odnose na sažeto objavljivanje informacija o koristi, točnije da se investicijsko društvo obvezuje objaviti dodatne pojedinosti na zahtjev klijenta i da poštuje tu obvezu, ispunjeni ako se u pogledu već izvršenih transakcija investicijsko društvo obveže da će klijentu dati na uvid samo dodatne pojedinosti za dvanaest mjeseci prije podnošenja zahtjeva?
               
            
                  5.
               
               
                  Mora li država članica, u skladu s Ugovorom o EGP-u, priznati horizontalni izravni učinak provedbenoj direktivi koja nije pravilno prenesena, konkretno Provedbenoj direktivi 2006/73/EZ?
               
            
                  6.
               
               
                  Mora li se članak 26. Provedbene direktive 2006/73/EZ tumačiti na način da iz njega proizlaze prava klijenata banke u odnosu na banku?